12 กุมภาพันธ์ 2568

 ข่าวประชาสัมพันธ์

**SME D Bank ให้มากกว่าเงินทุน ต่อยอดสินเชื่อ “SME Green Productivity”**

**ผุดโครงการปูพรมยกระดับเอสเอ็มอีทุกภูมิภาคพัฒนาสู่ธุรกิจสีเขียวอย่างแท้จริง**

**SME D Bank ต่อยอดโครงการสินเชื่อ “SME Green Productivity” ปูพรมจัดกิจกรรมยกระดับเพิ่มศักยภาพผู้ประกอบการเอสเอ็มอี หนุนเข้าถึงความรู้และเครื่องมือ สนับสนุนให้ก้าวสู่อุตสาหกรรมสีเขียวได้อย่างแท้จริง กำหนดจัด 10 ครั้ง ในทุกภูมิภาค**

**นายพิชิต มิทราวงศ์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากที่ธนาคารได้ออกผลิตภัณฑ์สินเชื่อ **“SME Green Productivity”** วงเงิน 15,000 ล้านบาท เมื่อช่วงปลายปี 2567 ที่ผ่านมา อัตราดอกเบี้ยเพียง 3% ต่อปี คงที่ตลอด 3 ปีแรก วงเงินกู้สูงสุด 10 ล้านบาท ผ่อนชำระนานสูงสุด 10 ปี เพื่อสนับสนุนเงินทุนให้ผู้ประกอบการเอสเอ็มอี นำไปพัฒนาธุรกิจสู่อุตสาหกรรมสีเขียว ตามนโยบายรัฐบาล ซึ่งได้การตอบรับอย่างดียิ่ง ขณะนี้ พาเข้าถึงแหล่งทุนในสินเชื่อนี้แล้วมากกว่า 1,000 ราย วงเงินกว่า 6,000 ล้านบาท

ทั้งนี้ เพื่อต่อยอดการสนับสนุนผู้ประกอบการที่ได้รับสินเชื่อดังกล่าวไปแล้วและผู้ประกอบการทั่วไป ให้ก้าวสู่การเป็นธุรกิจสีเขียวอย่างแท้จริง รวมถึง สอดคล้องตรงกับวัตถุประสงค์ของสินเชื่อ SME Green Productivity ตามมติคณะรัฐมนตรี (ครม.) SME D Bank จึงร่วมกับหน่วยงานพันธมิตรต่าง ๆ เช่น สำนักงานส่งเสริมวิสาหกิจขนาดกลางและขนาดย่อม องค์การบริหารจัดการก๊าซเรือนกระจก (องค์การมหาชน) สภาอุตสาหกรรมแห่งประเทศไทย หอการค้าไทยและสภาหอการค้าแห่งประเทศไทย กรมส่งเสริมอุตสาหกรรม และกรมโรงงาน เป็นต้น ดำเนินโครงการ **“ยกระดับผู้ประกอบการ SME Green Productivity เพื่อการพัฒนาธุรกิจอย่างยั่งยืน”** ด้วยการจัดกิจกรรมเติมความรู้เชิงลึก และให้คำปรึกษา รวมถึง มอบเครื่องมือ เพื่อผลักดันให้สามารถยกระดับสู่อุตสาหกรรมสีเขียวอย่างแท้จริง กำหนัดจัดในทุกภูมิภาคทั่วประเทศ รวม 10 ครั้ง ควบคู่กันระหว่างออนไซต์และออนไลน์ ด้วยการจัดเตรียมความรู้และสิทธิประโยชน์มากมายไว้รองรับ เช่น วิธีประเมิน Carbon Footprint พร้อมเครื่องมือ Workshop คำนวณลดก๊าซเรือนกระจก กระบวนการลดก๊าซเรือนกระจก และสิทธิประโยชน์จาก DX Point นำไปใช้ยกระดับธุรกิจจากแพลตฟอร์ม DX by SME D Bank เป็นต้น

กำหนดการจัด ได้แก่

* ภาคกลางและตะวันออก = 13 ก.พ. 68 : กรุงเทพฯ , 19 ก.พ. 68 : จันทบุรี , 21 ก.พ. 68 : สมุทรปราการ , 25 ก.พ. 68 : พระนครศรีอยุธยา , 7 มี.ค. 68 : สมุทรสาคร
* ภาคเหนือ = 4 มี.ค. 68 : เชียงใหม่
* ภาคอีสาน = 27 ก.พ. 68 : อุบลราชธานี , 6 มี.ค. 68 : สกลนคร
* ภาคใต้ = 5 มี.ค. 68 : ภูเก็ต , 11 มี.ค.68 : สงขลา

แจ้งความประสงค์เข้าร่วมกิจกรรมผ่านแพลตฟอร์ม "DX by SME D Bank" (dx.smebank.co.th) สอบถามข้อมูลเพิ่มเติม 02-265-4978 , 02-265-4604 , 02-265-3882 , 02-265-3192 หรือ Call Center 1357